Kind wat glo boelie doodskiet gaan verhoor word | Maroela Media
'n Leerling van Vosloorus in Gauteng wat glo 'n skoolboelie doodgeskiet het, sal in Oktober op 'n aanklag van moord met voorbedagte rade in die hof verskyn, het The Star Dinsdag berig.
Advokaat William Karam, vir die leerling, het versoek dat sy kliënt eerder in 'n program geplaas moet word vir jongmense wat van 'n misdaad beskuldig word, as om verhoor te word. Die nasionale direkteur van openbare vervolging het egter ná 'n appèlproses dié aansoek afgekeur.
"Ek is teleurgesteld, want dit is duidelik die beskuldigde was jonk en almal het die oorledene as 'n probleemkind beskou," het Karam aan die koerant gesê.
Die Graad 11-leerling het in November 2012 glo sy ma, 'n metropolisiebeampte, se dienspistool gebruik om die boelie in die kop te skiet. Hy word ook aangekla van die onwettige besit van 'n vuurwapen en onwettige besit van ammunisie.
boelies Gauteng Vosloorus
Ek verpes boelies. Boelies kan veroorsaak dat 'n arme kind heeltemal kop verloor want dit gaan gewoonlik net aan en aan en niemand help so kind nie. Daar was al sovele gevalle van tragedies wat begin het met 'n geboelie. Ek voel jammer vir die kind dat hy op so 'n plek moes kom dat hy dit net wou laat endkry en toe het hierdie tragedie gebeur. Nou is sy lewe ongelukkig basies verwoes. Ek hoop dat dinge omgedraai kan word vir hom, dat hy die regte leiding en rehabilitasie sal kry en dat hy dalk tog iets in die… Lees meer »
As ouers dalk meer belang stel in hulle kinders se wel en wee, het hierdie probleem dalk lankal iewers op 'n tafel beland waar dit uitgesorteer kon wees.
Ek stem nie EEN oomblik saam dat moord die oplossing was nie, maar hoe ver word 'n kind gedruk om oor te gaan tot die daad?
Baie het al onder die juk van 'n boelie gestaan, dit gee nie die kind die reg om die boelie se lewe te neem nie. Moord is moord, ongeag vir watse rede dit gedoen is.
Ek is as 'n Sub A'tjie voor 'n munisipale bus ingestamp deur 'n boelie en het gelukkig uit die pad gekom. My tas was in flarde getrap. My wrewel in boelies is waarskynlik groter as hierdie kind s'n. Ek sou hom dalk met 'n stomp mes keelaf gesny het as ek hy was. Gelukkig het ek geleer om te vergewe en te vergeet. Die vergewe het al gekom, nognie die vergeet nie. Alle sterkte vir die seun en laat dit 'n waarskuwing wees aan boelies. Hou op voor julle te vêr gaan en van dieselfde medisyne kry.
VerVanRyn ek stem saam. Moord is moord. Punt. En ons moet ook nie uit die oog verloor dat die beskuldigde hier eintlik nou al 'n volwassene en nie meer 'n jong kind is nie. Sover my kennis strek is jy mos nou volwasse op 18 jarige ouderdom en hy is al 19. Tog snaaks hoe mense dan vir hom verskoning kan vind, maar ander jongmense wat in onskuldige pret in ernstige ongeluk beseer word, word met dwelmsmokkelaars vergelyk. Geen wonder daar is vandag so baie jongmense wat hulle dan maar oorgee aan dwelm en drankmisbruik nie.